LV Eiropas Savienības Oficiālais Vēstnesis L 144/16

KOMISIJAS REGULA (ES) Nr. 470/2012

(2012. gada 4. jūnijs),

ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz polidekstrozes (E 1200) izmantošanu alū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to izmantošanas nosacījumi.

(2) Šo sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).

(3) Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.

(4) Tika iesniegts pieteikums atļaujai izmantot polidekstrozi (E 1200) kā stabilizētāju alū, un šis pieteikums ir pieejams dalībvalstīm.

(5) Alus ar samazinātu enerģētisko vērtību un zemu alkohola saturu parasti nav iecienīts, jo tas ir novadējies un pliekans. Polidekstrozes (E 1200) pievienošana var uzlabot garšu un vienlaicīgi nodrošināt putu stabilitāti. Turklāt polidekstrozei (E 1200) ir zema enerģētiskā vērtība un tās pievienošana būtiski nepalielinās alus kopējo enerģētisko vērtību.

(6) Polidekstroze (E 1200) ir tādu pārtikas piedevu grupā, kurām nav noteikta pieļaujamā dienas deva (3). Tas nozīmē, ka tādā daudzumā, kāds nepieciešams vēlamā tehnoloģiskā rezultāta sasniegšanai, tā neapdraud veselību. Tādēļ ir lietderīgi atļaut izmantot polidekstrozi (E 1200) alū ar samazinātu enerģētisko vērtību un zemu alkohola saturu.

(7) Saskaņā ar Regulas (EK) Nr. 1331/2008 3. panta 2. punktu Komisija lūdz Eiropas Pārtikas nekaitīguma iestādes atzinumu, lai atjauninātu Savienības atļauto pārtikas piedevu sarakstu, kas sniegts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā atļauja izmantot polidekstrozi (E 1200) alū ar samazinātu enerģētisko vērtību un zemu alkohola saturu ir atjauninājums, kas nevarētu nelabvēlīgi ietekmēt sabiedrības veselību, nav nepieciešams lūgt Eiropas Pārtikas nekaitīguma iestādes atzinumu.

(8) Saskaņā ar pārejas noteikumiem Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (4), II pielikumu, ar ko izveido Savienības atļauto pārtikas piedevu sarakstu un šo pārtikas piedevu lietošanas nosacījumus, piemēro no 2013. gada 1. jūnija. Lai atļautu polidekstrozes (E 1200) izmantošanu alū pirms minētā datuma, ir nepieciešams noteikt agrāku piemērošanas datumu attiecībā uz šo pārtikas piedevu.

(9) Tāpēc Regulas (EK) Nr. 1333/2008 II pielikums attiecīgi jāgroza.

(10) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2012. gada 4. jūnijā Komisijas vārdā – priekšsēdētājs José Manuel BARROSO

(1) OV L 354, 31.12.2008., 16. lpp.

(2) OV L 354, 31.12.2008., 1. lpp.

(3) Report from the Commission on Dietary Food Additive Intake in the European Union, COM(2001) 542, galīgā redakcija.

(4) OV L 295, 12.11.2011., 1. lpp.